**Tema: Vriende om te sny**

Vanaand en volgende week gaan ons saam dink oor een van die belangrikste areas van ons lewens – ons vriende. Vriende is so belangrik – hoor net wat sê die slimste man wat nog ooit geleef het hieroor:

Spreuke 18:24

Vriende kan mekaar verwoes. Daar kan ook ’n vriend wees wat nader aan jou is as jou eie broer.

Verkeerde vriende kan jou verwoes! Regte vriende is nader as familie.

Is dit nie interessant hoe ons ons kinders dit leer, maar onsself doen dit baie keer nie? Dat ons vir ons kinders sê:

* *Moenie verkeerde vriende hê nie.*
* *Jou vriende bepaal wie jy is.*
* *Jou vriende kan jou in die verderf in lei.*
* *Dis beter om nie vriende te hê nie, as om die verkeerde vriende te hê.*

Maar ons sê dit nooit vir onsself nie‽‽‽

Ons is maar te bly as mense met ons tyd wil spandeer, dat ons self nie ons eie vriende beoordeel nie! Ons kan vinnig vir ander mense sê dat hulle die verkeerde vriende het, maar ons sukkel om dit vir onsself te sê. En dis so belangrik, want jou vriende vorm jou!

In die suide van Amerika het hulle ’n gesegde hieroor:

**Stupid rubs off!!!!**

Verstaan julle wat dit beteken?

Hoor hoe sê Salomo dit:

Spreuke 13:20

Hy wat met wyse mense meng, verkry self ook wysheid. Meng jou met dwase en jy word self soos hulle.

Jy word soos jou vriende! Ons ken dit, nie waar nie.

* Daardie vriende wat te veel drink... Die eerste keer of wat pla dit my, maar ek sê niks en doen niks en na ’n ruk pla dit nie meer nie en dan begin ek ook bietjie meer te drink en bietjie meer te drink....
* Daardie vriende wat vreeslik vloek en vuil grappies vertel... Aan die begin ‘fake’ lag ek maar saam. Later lag ek regtig en dan begin ek die grappies oorvertel en die vloekwoorde self gebruik....
* Daardie vriende wat LAAT kuier. Eers is dit net Vrydag. Dan Saterdag. Dan Sondag. As ek my weer kom kry was ek maande laas in die kerk, maar dit pla nie, want hulle gaan ook nie....
* Daardie vriende wat rassiste is en rassistiese goed sê. Aan dit begin vertel ek myself dat dit net grappies is, maar later kom ek agter dat ek self anders dink en ander optree....
* Daardie vriende wat saamslaap sonder dat hulle getroud is; daardie vriende wat OK daarmee is om die land se wette te breek; daardie vriende wat skinder; daardie aggressiewe vriende wat net wil baklei; daardie vriende wat musiek luister wat nie goed is vir jou nie....

Het jy dalk sulke vriende?

Of wat van hierdie:

Spreuke 6:16-19

16Daar is ses dinge wat die Here haat, nee, eintlik sewe dinge waarvan Hy ’n afsku het:

1. 17oë vol hoogmoed,
2. ’n tong wat lieg,
3. hande wat onskuldiges doodmaak,
4. 18’n hart wat slegte planne beraam,
5. voete wat agter kwaad aanloop,
6. 19’n vals getuie wat leuens verkoop,
7. en iemand wat rusie veroorsaak tussen broers.
8. **oë vol hoogmoed:** Arrogante vriende, vriende wat dink hulle is beter as ander – dalk oor hulle kwalifikasie, dalk oor hulle geld, dalk oor hoe hulle lyk of wat hulle kan doen. Vriende wat neerkyk op ander, wat ander weeg en te lig bevind. Dis so maklik om soos hulle te word: Ek is beter as jy, want .........

Jesus het ons tog anders kom leer. Jesus het tog kom leer dat nie een van ons iets verdien nie, maar dat alles genade is. Jesus het tog kom leer dat wat ons is en het geskenke is om aan ander te gee, nie instrumente om ander te verwerp nie.

# Lukas 12:48: “Baie word verwag van hulle aan wie baie gegee is, en nog veel meer word vereis van hulle aan wie soveel meer gegee is.”

1. **’n tong wat lieg:** Ons ken hulle – mense wat oordryf, mense wat jok, mense wat valse stories aandra, mense wat dink dat ou wit leuentjies nie saak maak nie. Dis so maklik om self so te word....

Dis nie wat Jesus ons leer nie. Hy leer ons tog om altyd die waarheid te praat, want Hy is die Weg en **die Waarheid** en die Lewe.

# Efesiërs 4:25: “Daarom moet julle die leuen aflê en die waarheid teenoor mekaar praat. Ons is tog lede van dieselfde liggaam.”

1. **hande wat onskuldiges doodmaak:** Hier is ons veilig. Min van ons ken mense wat onskuldiges doodmaak. Of doen ons? Onthou Jesus se woorde:

# Matteus 5:21-23: “21“Julle het gehoor dat daar van die ou tyd af aan die mense gesê is: ‘Jy mag nie moord pleeg nie; en elkeen wat moord pleeg, is strafbaar voor die regbank’. 22Maar Ek sê vir julle: Elkeen wat vir sy broer kwaad is, is al strafbaar voor die regbank. Verder, elkeen wat sy broer uitskel vir 'n gek, is strafbaar voor die Joodse Raad; en wie hom uitskel vir 'n idioot, is strafbaar met die helse vuur.”

Maak dit bietjie anders né‽ Ken jy mense wat kwaad word vir ander? Ken jy mense wat kwaad bly vir ander en dit vir jou kom vertel? Ken jy mense wat ander name noem en uitskel en lelike goed voor sê? Bly weg van sulkes, want jy word soos hulle!

1. **’n hart wat slegte planne beraam:** Ons ken hulle ook – mense wat planne beraam om ander seer te maak, planne beraam om ander terug te kry, planne beraam om by die werk of by die huis figuurlik “met moord weg te kom”. Waarmee maak jou vriende hulle harte, hulle gedagtes vol?

# Filippense 4:8, 9: “vul julle gedagtes met alles wat waar, eerbaar, skoon, suiwer, lieflik en lofwaardig is. 9En leef volgens alles wat julle van my geleer, oorgeneem, gehoor en gesien het. Dan sal die God wat vrede gee, by julle wees.”

1. **voete wat agter kwaad aanloop:** Party mense kan net nie ’n goeie geleentheid om verkeerd te doen laat verbygaan nie! Hulle gaan waar daar moeilikheid is, gaan waar daar kwaad is, gaan waar die verkeerde goed gebeur – en hulle wil jou saamsleep, jou saamvat. Waar vat jou vriende jou heen? Waar laat hulle jou loop?

# Spreuke 4:25-27: “25Kyk reguit vorentoe; bly gefokus op wat voor jou is. 26Merk jou pad vir jou duidelik af, dan sal jy seker wees waarheen jy gaan. 27Moenie links of regs van jou koers afwyk nie. Bly weg van wat verkeerd is.”

1. **’n vals getuie wat leuens verkoop:** Die Here haat leuens só, dat dit sommer ’n tweede keer genoem word – ’n tong wat lieg EN ’n vals getuie wat leuens versprei. Hoe goed is jy met die waarheid? En jou vriende? Sal hulle eerder lieg ter wille van vrede, ter wille van gewildheid, ter wille van gerief of wins of gemak? WAARHEID is vir die Here ongelooflik belangrik!

# 2 Johannes 1:4: “Ek was baie bly toe ek van jou kinders raakgeloop het wat in ’n hegte verbintenis met die waarheid leef volgens die opdrag wat ons van die Vader ontvang het.”

1. **en iemand wat rusie veroorsaak tussen broers:** Die Here hou nie van iemand wat verdeling bring nie, hou nie van iemand wat skeiding bring tussen mense nie, hou nie van iemand wat mense teen mekaar stel nie. Bring jou vriende skeiding of eenheid? Hou hulle jou van mense weg of bring hulle jou na mense toe?

# Efesiërs 4:3: “Lê julle daarop toe om die eenheid wat die Gees tussen julle gesmee het, te handhaaf deur in vrede met mekaar te lewe.”

Hoe lyk jou vriende? Is daar van hulle wat deel maak van hierdie lysie? Wat doen jy dan met hulle?

Bid vir hulle, vertel vir hulle van Jesus, wys hulle hoe lyk ’n ware gelowige, **maar moenie hulle ’n groot deel maak van jou lewe nie!** **Stupid rubs off!!!!!** Moenie hulle deel maak van jou binnekring nie. Moenie hulle deel maak van jou vriendekring nie! Wie moet deel wees van jou vriendekring, van jou binnekring?

Ons praat volgende week daaroor!

Die goeie nuus vir vanaand is dat jy nie die slegte vriende in jou lewe nodig het nie, omdat jy Jesus as vriend het:

5

Johannes 15:9-17

9“Soos die Vader My liefhet, het Ek julle ook lief. Julle moet in my liefde bly. 10As julle my opdragte uitvoer, sal julle in my liefde bly, net soos Ek die opdragte van my Vader uitvoer en in sy liefde bly.

11“Dit sê Ek vir julle sodat my blydskap in julle kan wees en julle blydskap volkome kan wees. 12Dit is my opdrag: Julle moet mekaar liefhê soos Ek julle liefhet. 13Niemand het groter liefde as dit nie: dat hy sy lewe vir sy vriende aflê.

14Julle is my vriende as julle doen wat Ek julle beveel. 15Ek noem julle nie meer ondergeskiktes nie, want 'n ondergeskikte weet nie wat sy baas doen nie. Nee, Ek noem julle vriende, omdat Ek alles wat Ek van my Vader gehoor het, aan julle bekend gemaak het. 16Julle het My nie uitgekies nie, maar Ek het julle uitgekies en julle aangestel om uit te gaan en vrugte te dra, vrugte wat sal hou.

So sal die Vader aan julle gee wat julle ook al in my Naam vra. 17Dit beveel Ek julle: Julle moet mekaar liefhê!”

Jesus KIES om ons vriend te wees. Jesus KIES om jou vriend te wees. Geniet Hom!

Amen.